সুনীল শেট্টি
সুনীল শেট্টি (জন্ম: সুনীল ভি. শেট্টি; ১১ আগস্ট ১৯৬১) একজন ভারতীয় চলচ্চিত্র অভিনেতা, প্রযোজক, টেলিভিশন ব্যক্তিত্ব ও উদ্যোক্তা। তিনি প্রধানত হিন্দি চলচ্চিত্রে অভিনয় করে থাকেন, পাশাপাশি তাকে তামিল চলচ্চিত্রে দেখা যায়। তিন দশকের কর্মজীবনে তিনি এক শতাধিক চলচ্চিত্রে কাজ করেছেন। তিনি ধড়কন (২০০০) চলচ্চিত্রে অভিনয়ের জন্য শ্রেষ্ঠ খল অভিনয়শিল্পী বিভাগে ফিল্মফেয়ার পুরস্কার ও শ্রেষ্ঠ পার্শ্ব অভিনেতা বিভাগে জি সিনে পুরস্কার অর্জন করেন। এছাড়া তিনি দিলওয়ালে (১৯৯৪), বর্ডার ও রিফিউজি (২০০০) চলচ্চিত্রে অভিনয়ের জন্য শ্রেষ্ঠ পার্শ্ব অভিনেতা বিভাগে ফিল্মফেয়ার পুরস্কারের মনোনয়ন লাভ করেছেন। তিনি প্রযোজনা কোম্পানি পপকর্ন এন্টারটেইনমেন্ট প্রাইভেট লিমিটেডের প্রতিষ্ঠাতা। তিনি পপকর্ন মোশন পিকচার্সের ব্যানারে খেল (২০০৩), রখ্‌ত (২০০৪) ও ভাগম ভাগ (২০০৬) চলচ্চিত্র নির্মাণ করেছেন।